**เรื่องที่ 34**

**“ นักเรียนไม่รับผิดชอบงานที่ได้รับมอบหมาย”**

**สภาพปัญหา**

ด.ช. แก่น เป็นนักเรียน ชั้น ป.5 ที่ร่างกายสมบูรณ์ รูปร่างใหญ่กว่าเด็กในชั้นเรียน และมีพฤติกรรมไม่รับผิดชอบงานที่กลุ่มเพื่อแบ่งกันทำ ครูจึงคิดหาวิธีปรับพฤติกรรมของ ด.ช.แก่น ให้รับผิดชอบมากขึ้น อันจะเป็นผลดีต่อกรดำเนินชีวิตในอนาคตของ ด.ช. แก่น

**ปัญหาการวิจัย**

การมอบให้ ด.ช. แก่น เป็นหัวหน้าห้อง ช่วยพัฒนาความรับผิดชอบของ ด.ช.แก่นหรือไม่

**เป้าหมายการวิจัย**

เพื่อศึกษาพฤติกรรมคามรับผิดชอบของ ด.ช. แก่น จากการทำหน้าที่หัวหน้าห้อง

**วิธีการวิจัย**

1. ร่วมประชุมกับนักเรียน เสนอการเป็นหัวหน้าห้อง โดยการหมุนเวียนและร่วมกันกำหนดบทบาท หน้าที่ของหัวหน้าห้อง โดยมีวาระ 2 สัปดาห์ และมีการประเมินผลการปฏิบัติงาน และครูโน้มน้าวให้นักเรียนในห้องสนับสนุนให้ ด.ช.แก่น เป็นหัวหน้าห้อง

2. มอบหมายการดำเนินงานต่างๆ แก่ ด.ช. แก่น ตามบทบาท หน้าที่ หัวหน้าห้อง และกระตุ้น ด.ช. แก่น ประเมินการทำงานของตนเองโดยครูช่วยเหลืออย่างใกล้ชิดในสัปดาห์แรก

3. เสริมแรงด้วยการชมเชยส่วนตัวและชมเชยในห้องเรียน และให้แนวคิดการทำหน้าที่แก่ ด.ช. แก่น เป็นระยะๆ

4. สังเกตพฤติกรรมการปฏิบัติหน้าที่ และความรับผิดชอบของ ด.ช. แก่น โดยมีแบบสังเกตที่กำหนดประเด็นไว้ล่วงหน้า และบันทึกผลการสังเกตทุกวัน

5. เมื่อครอบ 2 สัปดาห์ นำข้อมูลที่รวบรวมได้ และสอบถามการประเมินตนเองของ ด.ช.แก่นมาวิเคราะห์

6. สรุปผลและเขียนรายงาน และกำหนดวิธีการพัฒนาพฤติกรรมของ ด.ช. แก่น อย่างต่อเนื่อง

**การวิเคราะห์ข้อมูล**

วิเคราะห์ข้อมูลจากบันทึกการสังเกตพฤติกรรมความรับผิดชอบ และจากการสอบถามการประเมินตนเองของ ด.ช. แก่น โดยนำข้อมูลมาจัดกลุ่ม ประเภท และวิเคราะห์ สรุปแนวโน้มหรือพฤติกรรมที่เปลี่ยนแปลงจากเดิม

**ช่วงเวลาดำเนินการ**

* ประชุมนักเรียน 15 พฤศจิกายน
* ด.ช. แก่น ทำหน้าที่หัวหน้าชั้นในช่วงระหว่างวันที่ 15-28 พฤศจิกายน
* วิเคราะห์ข้อมูลและเขียนรายงาน 30 พฤศจิกายน – 4 ธันวาคม